Απόφαση της Επιτροπής της 7ης Νοεμβρίου 2001 για την τροποποίηση της απόφασης 88/479/ΕΟΚ για την έγκριση μεθόδων ταξινόμησης των σφαγίων χοίρων στην Ισπανία [κοινοποιηθείσα υπό τον αριθμό Ε(2001) 3383] (Το κείμενο στην ισπανική γλώσσα είναι το μόνο αυθεντικό) (2001/775/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΟΚ) αριθ. 3220/84 του Συμβουλίου, της 13ης Νοεμβρίου 1984, για τον καθορισμό της κοινοτικής κλίμακας ταξινόμησης σφαγίων χοίρου(1), όπως τροποποιήθηκε τελευταία από τον κανονισμό (ΕΚ) αριθ. 3513/93(2), και ιδίως το άρθρο 5 παράγραφος 2, Εκτιμώντας τα ακόλουθα: (1) Η Επιτροπή, με την απόφασή της 88/479/ΕΟΚ(3), όπως τροποποιήθηκε από την απόφαση 94/337/ΕΚ(4), έχει επιτρέψει διαφόρους μεθόδους ταξινόμησης των σφαγίων χοίρων στην Ισπανία. (2) Η ισπανική κυβέρνηση ζήτησε από την Επιτροπή να της επιτρέψει να χρησιμοποιήσει νέα μέθοδο ταξινόμησης των σφαγίων χοίρων. Έχουν παρασχεθεί οι πληροφορίες που απαιτούνται σύμφωνα με το άρθρο 3 του κανονισμού (ΕΟΚ) αριθ. 2967/85 της Επιτροπής, της 24ης Οκτωβρίου 1985, για τον καθορισμό των λεπτομερειών εφαρμογής της κοινοτικής κλίμακας ταξινόμησης σφαγίων χοίρου(5), όπως τροποποιήθηκε από τον κανονισμό (ΕΚ) αριθ. 3127/94(6). Από την εξέταση της αιτήσεως διαπιστώθηκε ότι πληρούνται οι αναγκαίοι όροι για να δοθεί η άδεια στην εν λόγω μέθοδο ταξινόμησης. (3) Πρέπει, συνεπώς, να τροποποιηθεί η απόφαση 88/479/ΕΟΚ. (4) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής διαχείρισης χοιρείου κρέατος, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 88/479/ΕΟΚ τροποποιείται ως εξής: 1. Στο άρθρο 1 προστίθεται η ακόλουθη περίπτωση: "- το όργανο που ονομάζεται 'Fully automatic ultrasonic carcase grading' (Autofom) και η σχετική μέθοδος εκτίμησης, των οποίων οι λεπτομέρειες παρατίθενται στο μέρος 4 του παραρτήματος." 2. Το παράρτημα της παρούσας απόφασης προστίθεται στο παράρτημα ως μέρος 4. Άρθρο 2 Η παρούσα απόφαση απευθύνεται στο Βασίλειο της Ισπανίας. Βρυξέλλες, 7 Νοεμβρίου 2001.

[Source: multi_eurlex | Tokens: 1853]